text: Haderslev bygger ny skole til 500 elever
  12 oktober 2016 kl. 09.52
  Haderslev Kommune afsatte tirsdag aften 92 millioner kroner til at bygge en ny skole i sydbyen. Skolen vil stå færdig i 2020.
  Eleverne på Sønder Otting Skole i Haderslev kan se frem til en ny skole i 2020. Haderslev Kommune vedtog tirsdag aften kommunens budget for 2017, og her var der sat 92 millioner kroner af til at bygge en ny skole, der skal erstatte Sønder Otting skole. 
  Signe Knappe (V), der er formand for Udvalget for Børn og Familier i Haderslev Kommune, glæder sig over beslutningen.
  - Den gamle skole er for lille, og det er ikke muligt at udvide den, siger hun.
  Signe Knappe (V), formand for Udvalget for Børn og Familier, Haderslev Kommune: "Det er en <em>once in a lifetime</em>-mulighed at være med til at bygge noget helt fra bunden"
  Kun for 0.-6. klasse
  Den nye skole erstatter den gamle Sønder Otting Skole, der har vokset sig for stor på elevtal, men som ligger i et tætbebygget område, som gør det svært at udvide skolen fysisk. Skolen er allerde nu fordelt på to matrikler, én for de små klassetrin og én for de store.
  Den nye skole skal rumme 500 elever i 0.-6. klasse, og kommunen har allerede nu købt en grund, der ligger i "Falck-krydset" nær Falck-stationen ved omfartsvejen. 
  Også Tønder Kommune har afsat 90 millioner kroner til at bygge en skole - i Skærbæk - , også på grund af pladsproblemer.
  
  